Woonst - Wikipedia

# Woonst

### Vun Wikipedia

Wapen/Flagg | Koort
--- | ---

Basisdaten

  Bundsland: Neddersassen
  Landkreis: Rodenborg (Wümm)
  Samtgemeen: Sittens

Flach: | 19,18 km²
Inwahners: | 800 (31. Dezember 2006)
Inwahnerdicht: | 41,7 Inwahners pro km²
Hööch: | 35 m över NN
Postleettall: | 27419
Vörwahl: | 04169
Geograafsche Laag: | 53° 21′ N, 9° 31′ O
Gemeenslötel: | 03 3 57 056
Öörd in de Gemeen: | 2
Börgermeester: | Johannes Klindworth (CDU)
Websteed: | www.sittensen.de

Woonst (dt.: Wohnste) is de nöördlichste Gemeen vun de Samtgemeen Sittens in’n neddersassischen Landkreis Rodenborg (Wümm). De Gemeen ümfaat de beiden Oortsdelen Groot Woonst un Lütt Woonst. In’n privaten as ok sonst warrt in de Gemeen vör allen platt snackt.

## [Ännern] Geografie

De Woonster Karkhoff mit de Kapell.

De Gemeen Woonst besteiht ut de beiden Hopendörpen Lütt un Groot Woonst un de tohüürige Feldmark, de in’n Süüden un Süüdwesten dat Woonster Möhlenmoor mit inslutt. Lütt Woonst liggt wieter in’n Oosten an den Lütten Beek Ramm, de na Süüden hen dör Ramshuus , wat to de Gemeen Vierden höört, un wieter na Sittens löpt, wo de Ramm denn in de Oost inmünnen deit.

As nöördlichst Gemeen vun’n de Samtgemeen grenzt an dree Sieten de Landkreis Stood an dat Rebeet: In’n Noordwesten liggt de Gemeen Ohlers, in’n Oosten un Noordoosten de Gemeen Sounsiek. Woonst hett bit 1932 to’n Landkreis Zeven höört, de dorna in’n Landkreis Bremervöör opgahn is. De Kreis Bremervöör ist denn 1978 mit den Rodenborg (Wümm) to den hüütigen Kreis Rodenborg (Wümm) tohopenleggt worrn.

Vun de Landschap her höört Woonst to de Harsfelder Geest, wat en Ünnerrebeet vun de Zevener Geest is, de ut sandig un lehmige Aflagern vun Gletschers ut de Iestiet (Schuuvmergel) as sachte Bultenlandschap formt worrn is. Woonst is bestimmt dör de Bueree, aver ok enkelte Ladens un gröttere Gewarfbedrieven hebbt sik dallaten.[1]

## [Ännern] Geologie

En Översicht över de Geologie un Entstahn vun dat Rebeet vun’n helen Landkreis is in den Artikel Landkreis Rodenborg (Wümm) beschreven un kann dor naleest waarn.

## [Ännern] Historie

De eerste Oorkunnen, de vun dat Dörp Wdensete bericht stammt ut dat Johr 1258. Dat is en Oorkunnen över den Karkenteihnt vun en Hermann Schucke un weer utstellt vun’n Bischop vun Veern. En wieter Oorkunnen vun’n Veerner Bischop is ut dat Johr 1263, wo binnen de Oort Wodensethe nöömt warrt. Vun dat 14. Johrhunnert an is de Naam Wodenstede överlievert. Ok wenn dat ümstreden is, warrt aver vermodt, dat de Woortstamm „Wod-“ vun den germanschen Gott Wodan afleidt is. Wenn dat so stimmt, müss dat Woonst al geven hebben, bevör dat Christendom verbredt weer, also tomindst vör 814. Wodan weer de hööchste Gott vun de Langobarden, vun de man weet, dat se fröher nöördlich un ööstlich vun Woonst leevt un siedelt hebbt. De Naam düüdt an, dat se villicht bit in dat Woonster Rebeet kamen sünd.

Vun enkelten Resten in de Noordheid afsehen sünd de Langobarden af 150 n Chr. na Süüden wegtogen un hebbt sik in Italien ansiedelt. Dat fre’e Land is denn vun de Sassen besiedelt worrn, de wohrschienlich över de Oost un de Nevenströöm in dat leddige Land vördrungen sünd. De Karn vun’t Siedeln warrt na dat Weten, dat vun Utgraven wunnen worrn is, twüschen Lütt Meckels un Sittens vermodt. Vun dor ut, so glöövt de Wetenschopplers, sünd villicht in’t Fröhmiddelöller de Öört Vierden un Ippens grünnt worrn. Vun wegen den Snitt un de Grött vun de Woonster Feldmark künn dat angahn, dat Woonst öller is. Seker is aver blots, dat dat den Oort al en längere Tiet vör 1258 geven hebben mutt un wohrschienlich al vör 800 vun de Langobarden oder de Sassen grünnt worrn is.

Woonst hett in de vörchristlichen Tiet ton Sturmigau tellt, wovun de Hööftoort Veern weer. Nadem de Sassenstamm innahmen weer, sett 814 de Missioneeren in. De ne’en Karkspelen sünd dorbi grundsätzlich na de olen Börden inricht worrn. Dorna harr Woonst to dat Karkspeel Sittens toordent warrn müsst. Olle Oorkunnen seggt aver, dat tominnst Lütt Woonst in’t Hoochmiddelöller to dat Karkspeel Hullnst torekend weer. De öllste Henwies is vun’n 3. Mai 1390. Dorvun tüügt ok noch de vundaag aver lang dichtmüerte „Woonster Döör“ in de Kark vun Hullnst. Disse Sietendöör weer vun de Woonster Lüüd nütt, wiel se vun wegen den langen Weg to Foot na Kark tomeist to laat ankamen deen. Man weet aver seker, dat de Woonster in’n 15. Johrhunnert na’t Sittenser Karkspeel ümparrt worrn sünd.

Twee Oorkunnen ut dat Johr 1426 schrievt vun en Rammhoff in Groot Woonst, ofschonst de Ramm gor nich dör dit Dörp fleten deit, man dör Lütt Woonst. Dorüm glöövt man vundaag, dat Lütt Woonst villicht de öllere Oort vun de beiden is. Villicht müss de vun wegen en Süük (mööglicherwies de Pest) opgeven warrn un de Hoffnaam is bi’t Ümsiedeln na Groot Woonst mitnahmen worrn. Lütt Woonst is denn later woll wedder nee besiedelt worrn, as de Süük vergahn weer. Schrifftlich Bewiesen vör disse Mööglichkeit gifft dat aver nich.

## [Ännern] Politik

Siet de Kommunalwahl 2006 sett sik de Gemeenraat as folgt tosamen:

Partei | 2006 | 2001
CDU | 5 | 5
SPD | 3 | 3
WFB | 1 | 1

## [Ännern] Sport

In de Gemeen Woonst gifft dat siet 1913 den Sportvereen MTV Woonst (dt.: MTV Wohnste). De Vereen hett hüüt twee Sportplätz un en 1987 dör en Anbo düchtig vergrötterete Sporthall. Anfungen hett de Bedriev 1913 mit Turnen un Lichtathletik. Vundaag warrt in’n Vereen söven Sparten anbaden: Badminton, Football, Prellball, Skaat, Dischtennis, Turnen un Volksdans.[2]

## [Ännern] Verkehr

De Gemeen Woonst liggt ungefäähr acht Kilometer in’n Noorden vun Sittens. De beiden Oortsdelen Lüüt un Groot Woonst sünd över de Oost-West lopende K 131 verbunnen, de na Oosten wieter an de L 130 föhrt. Dör Groot Woonst löpt butendem de K 121, de in’n Süüdoosten ok wedder an de L 130 geiht un de Gemeen somit över de Anslusssteed Sittens an de A 1 anbindt.

De K 121 hett en goot utbooten Fohrradweg bit na Sittens. Ok de beiden Oortsdelen sünd mit en Fohrradweg verbunnen, man se leegt ok nich wiet uteneen.

## [Ännern] Beropen Lüüd

- Werner Wölbern (* 1961), Film- un Theaterschauspeler.

## [Ännern] Bornen

1. ↑ Websteed vun’d Samtgemeen Sittens
2. ↑ Vereenswebsteed

## [Ännern] Literatur

- Gemeinde Wohnste (Hrsg.): Wohnste Kreis Rotenburg (Wümme) ISBN 3-922913-08-3 (hoochdüütsch)

Städer un Gemenen in den Landkreis Rodenborg (Wümm)

Ahusen | Alfs | Annerlingen | Basdaal | Bötersen | Bootel | Breddörp | Bremervöör | Brookel | Büls | Deins | Eversdörp | Elsdörp | Farven | Fintel | Gnarrenborg | Groot Meckels | Jeem | Homersen | Hassendörp | Heeßel | Hellweeg | Helsch | Heemsbünnen | Hemslingen | Hepst | Hipst | Horß | Kalf | Karktimk | Karkwals | Lütt Meckels | Lauenbrüch | Lengenbossel | Oerel | Oostereis | Reeßum | Rhaar | Rodenborg (Wümm) | Sandbossel | Scheeßl | Seedörp | Sürsen | Sittens | Söttmer | Stemmen | Tarms | Tiss | Vahlde | Vierden | Visselhöövd | Vörwark | Westertimk | Westerwals | Wilst | Woonst | Zeven

Vun „http://nds.wikipedia.org../../../w/o/o/Woonst.html“

Kategorien: Gemeen | Oort | Landkreis Rodenborg (Wümm)

##### Views

- Artikel
- Diskuschoon
- Aktuelle Version

##### Mitmaken

- Hülp
- Wikipedia-Portal
- Spennen

##### Söken

##### Annere Spraken

- Deutsch
- English
- Esperanto
- Nederlands
- Русский